……(sz.) napirend

Előterjesztve:

Kerületfejlesztési, Környezetvédelmi

és Településüzemeltetési Bizottsághoz

E L Ő T E R J E S Z T É S

a Képviselő-testület 2014. május 22-i rendes ülésére

Tárgy: A Partnerségi Egyeztetés Szabályzata

Készítette:	…………………………

Beszédes Rita, Főépítész

Egyeztetve:	…………………………

Dankó Virág,	Alpolgármester

Látta:	…………………………….

dr. Szalai Tibor, Jegyző

A napirend tárgyalása zárt ülést nem igényel

Tisztelt Képviselő-testület!

A településfejlesztés és településrendezés témakörbe tartozó országos szintű szabályozások jelentős mértékben megváltoztak, mivel hatályba lépett a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012.(XI.8.) Korm. rendelet (a továbbiakban: Kormányrendelet).

A Kormányrendelet új fogalomként bevezette a partnerségi egyeztetés kötelezettségét és kimondja, hogy a lakossággal, érdekképviseleti, civil és gazdálkodó szervezetekkel, vallási közösségekkel történő véleményeztetést a helyi adottságoknak megfelelően, a feladat jellegének figyelembevételével és a partnerségi egyeztetés szabályai szerint kell lebonyolítani.

Az érintettek részvétele, a teljes körű nyilvánosság biztosítása nem új eleme a településfejlesztésnek, rendezésnek, a településtervezés folyamatának.

Önkormányzatunk eddigiekben is megteremtette az érintetteknek, a tevékenységük során érdekelteknek a vélemény-nyilvánítás lehetőségét.

A változás lényege, hogy a nyilvánosság bevonását szabályozott formában, a partnerségi egyeztetés helyben megállapított és előre rögzített szabályai szerint kell megvalósítani, vagyis ez alapján kell történnie a jövőben a lakossággal, különböző érdek-képviseleti, civil és gazdálkodó szervezetekkel, vallási közösségekkel történő egyeztetésnek.

A szabályzatnak a partnerségi egyeztetési eljárás következő négy elemét kell meghatározni a Kormányrendeletben előírtak szerint:

az egyeztetésben résztvevők – partnerek - tájékoztatásának módját és eszközeit,

a javaslatok, vélemények dokumentálásának, nyilvántartásának módját,

az el nem fogadott javaslatok, vélemények indokolásának módját, a dokumentálásuk, nyilvántartásuk rendjét,

az elfogadott koncepció, stratégia és településrendezési eszközök nyilvánosságát biztosító intézkedéseket.

Az illetékes Bizottság az előterjesztést megtárgyalta, véleményét a képviselő-testületi ülésen ismerteti. A Képviselő-testület által kialakított bizottságok hatásköréről, a bizottságok és tanácsnokok feladatköréről szóló 45/2001.(XII.22.) önkormányzati rendelet jelen testületi ülésen kerül módosításra, melyben az illetékes Bizottság hatáskörei között nevesítésre kerülnek a partnerségi egyeztetéssel összefüggő hatáskörök.

Kérem a tisztelt Képviselő-testületet a határozati javaslat elfogadásával a Partnerségi Egyeztetés Szabályzatának megalkotására!

Határozati javaslat

A Képviselő-testület úgy dönt, hogy a jelen határozat mellékletét képező Partnerségi Egyeztetés Szabályzatát 2014. május 23-ai hatályba lépéssel elfogadja, és felkéri Polgármester urat a szükséges intézkedések megtételére.

Felelős: Polgármester

Határidő: azonnal

(A határozat elfogadásához egyszerű többségű szavazati arány szükséges.)

Budapest, 2014. május 12.

Dr. Láng Zsolt

Polgármester

…/2014.(…. …..) határozat melléklete

Budapest Főváros II. Kerületi Önkormányzat

településfejlesztéssel és településrendezéssel összefüggő

PARTNERSÉGI EGYEZTETÉS SZABÁLYZATA

A szabályzat célja, hogy Budapest Főváros II. kerület közigazgatási területére készülő településfejlesztési dokumentumok és településrendezési eszközök megalkotására vagy módosítására irányuló eljárásokban a jogszabály alapján előírt egyeztetések során biztosítani lehessen a véleményt adó partnerek lehető legszélesebb körű bevonását, a vélemények megfelelő dokumentálási rendjét, és az elfogadott településfejlesztési dokumentumok és településrendezési eszközök nyilvánosságát.

Ennek érdekében a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012.(XI.8.) Korm. rendelet (továbbiakban: Kormányrendelet) 29.§-a alapján Budapest Főváros II. Kerületi Önkormányzat Képviselő-testülete a településfejlesztéssel és településrendezéssel összefüggő eljárásaiban alkalmazásra kerülő partnerségi egyeztetés szabályait az alábbiak szerint határozza meg.

A partnerségi egyeztetésben résztvevők (a továbbiakban: Partnerek) köre

Budapest Főváros II. Kerületi Önkormányzat (a továbbiakban: Önkormányzat) Partnernek tekinti a Kormányrendelet 28.§ (3) bekezdésében nevezettek – lakosság, érdekképviseleti, civil és gazdálkodó szervezetek, vallási közösségek - közül azokat, akiknek jogát vagy jogos érdekét az adott dokumentációk, tervek érinthetik.

A Partnerek tájékoztatásának módja és eszközei

Az Önkormányzat a Partnerek tájékoztatása, valamint a partnerségi egyeztetési eljárás elősegítése céljából a honlapján folyamatosan közzéteszi az aktuálisan véleményezhető tervezeteket.

2.2. A településfejlesztési dokumentum és a településrendezési eszköz tartalmától, és az egyeztetési eljárás típusától függően, az egyeztetési eljárás egyes szakaszaiban a polgármester – a főépítész közreműködésével – gondoskodik a tájékoztatók, a dokumentációk és ha szükséges, az alátámasztó munkarészek feltöltéséről az Önkormányzat honlapjára.

2.3. A 2.1 pont szerint közzétett aktuálisan véleményezhető tervezetek között szerepeltetni kell az adott területre vonatkozóan az Önkormányzat rendeletével elrendelt – változtatási vagy építési és telekalakítási – tilalmakat és azok időtartamát is.

2.4. Az előző pontokban meghatározott dokumentáció és tájékoztatás megjelenéséről – a véleményezésre biztosított időszak megjelölésével – felhívást is közzé kell tenni

a) a www.masodikkerulet.hu honlapon,

b) a Budai Polgár soron következő első lapszámában,

c) az Önkormányzat hirdetőtábláján (Budapest II. kerület, Margit krt. 25/c.).

2.5. A közzétett tájékoztató alapján – a felhívásban megjelölt időszakon belül – a Partnerek személyes konzultáció keretében tájékoztatást kaphatnak a főépítésztől a településfejlesztési dokumentum és a településrendezési eszköz tartalmával kapcsolatban.

A közzétett tájékoztató alapján - a 2.4 pont szerinti felhívásban a véleményezésre megjelölt határidőig – a Partnerek írásban észrevételeket, véleményeket illetve javaslatokat nyújthatnak be

a tájékoztatóban meghatározott e-mail címre elektronikus levélben történő megküldéssel, vagy

postai úton a Budapest II. kerületi Polgármesteri Hivatal Főépítész részére címezve - 1024 Budapest Mechwart liget 1., vagy a 1277 Budapest 23. Pf.21., illetve

személyesen a Polgármesteri Hivatal Lakosságszolgálati Csoportjánál Budapest II., Margit krt. 25/c. címen az elérhetőség és az érintettség feltüntetése mellett.

A településfejlesztési dokumentumok és a településrendezési eszközök véleményezési eljárása során – a Kormányrendelet előírásainak megfelelően – a Partnerek javaslattételi, vélemény-nyilvánítási lehetőségét az alábbiak szerint kell alkalmazni:

a koncepció esetében mind a tájékoztatási, mind a véleményezési szakaszban legalább 21 naptári napban,

a stratégia esetében a véleményezési szakaszban legalább 21 naptári napban,

a településrendezési eszköz esetében

ca) teljes eljárásban a tájékoztatási szakasz tekintetében legalább 21 naptári napban, a véleményezési szakasz tekintetében legalább 30 naptári napban,

cb) egyszerűsített eljárás esetében a véleményezési szakasz tekintetében legalább 15 naptári napban,

cc) tárgyalásos eljárás esetében az egyeztetési szakaszban legalább 10 naptári napban

kell meghatározni.

A javaslatok, vélemények dokumentálásának, nyilvántartásának módja

3.1. A beérkezett véleményeket iktatás után a főépítész kezeli, összesíti és az adott dokumentációra vonatkozó ügyirat részeként táblázatos formában feldolgozza.

3.2. A Partnerektől beérkező észrevételeket, véleményeket, illetve javaslatokat a 3.1 pont szerinti feldolgozást követően a polgármester – a főépítész közreműködésével – szakmai véleményezés céljából megküldi a településfejlesztési dokumentum, illetve a településrendezési eszköz készítésével megbízott tervezőnek.

Az el nem fogadott javaslatok, vélemények indokolásának módja, dokumentálásuk és nyilvántartásuk rendje

Az előzetes tervezői szakmai vélemény figyelembe vételével a polgármester – a főépítész közreműködésével – előterjesztést készít a Kerületfejlesztési, Környezetvédelmi és Településüzemeltetési Bizottság (továbbiakban: KKTB) számára a beérkezett észrevételek, vélemények, illetve javaslatok elfogadására vagy elutasítására vonatkozóan. Az előterjesztésnek – a beérkezett észrevételekre vonatkozó összefoglaló javaslat mellett – tartalmaznia kell az elfogadásra nem javasolt észrevételekkel, véleményekkel, illetve javaslatokkal kapcsolatos indokolást is.

A 4.1 pont szerinti előterjesztéssel kapcsolatban a KKTB az előterjesztés egyes elemeivel vagy egészével kapcsolatban kezdeményezheti a Képviselő-testület döntését.

A 4.1, illetve a 4.2 pont szerinti döntést követően a polgármester – a főépítész közreműködésével – a döntésnek megfelelően gondoskodik az el nem fogadott észrevételek, vélemények, illetve javaslatok indokolását is tartalmazó tájékoztató 10 napon belül történő közzétételéről a www.masodikkerulet.hu honlapon.

A beérkezett vélemények el nem fogadásáról szóló – bizottsági, vagy képviselő-testületi – döntésnek megfelelően az el nem fogadott véleményeket a főépítész összesíti, és feldolgozza az adott dokumentációra vonatkozó ügyirat részeként.

Az elfogadott koncepció, stratégia és településrendezési eszközök nyilvánosságát biztosító intézkedések

Az elfogadott településfejlesztési koncepció és az integrált településfejlesztési stratégia, továbbá valamennyi településrendezési eszköz jóváhagyásáról szóló döntés kihirdetését követő 10 naptári napon belül a polgármester – a főépítész közreműködésével – gondoskodik azok közzétételéről a www.masodikkerulet.hu honlapon.

Ezt a Szabályzatot a Képviselő-testület a ………/2014.(V.22.) határozatával hagyta jóvá, hatálybalépésének napja 2014. május 23.

Dr. Láng Zsolt

Polgármester